Το Βήμα

Το Βήμα (παλαιότερα: Ἐλεύθερον Βῆμα) είναι εφημερίδα που εκδίδεται από την Alter Ego Media και κυκλοφορεί πανελλαδικά ως κυριακάτικη έκδοση.

Ιστορία
Το Βήμα πρωτοεκδόθηκε στις 6 Φεβρουαρίου 1922 υπό το όνομα Ελεύθερον Βήμα. Ιδρυτές του ήταν ο πολιτικός και διπλωμάτης Αλέξανδρος Καραπάνος, ο Γεώργιος Ρούσσος, ο Αλέξανδρος Διομήδης, ο Εμμανουήλ Τσουδερός, ο Γεώργιος Εξηντάρης, ο Κωνσταντίνος Ρέντης και ο Δημήτριος Λαμπράκης, ο οποίος ανέλαβε και τη διεύθυνση, με αρχισυντάκτη τον Γεράσιμο Λύχνο. Αργότερα επανεκδόθηκε, μετά από διακοπή κάποιων ετών, το 1945, υπό το όνομα Το Βήμα που διατηρεί έκτοτε. Διέκοψε την καθημερινή της έκδοση το 1984, ενώ εκδίδεται εκ νέου ως ημερήσια πρωινή εφημερίδα από τον Μάρτιο του 1999. Μετά τον θάνατο του Δημητρίου Λαμπράκη, τον διαδέχθηκε ο υιός του, Χρήστος Λαμπράκης, επί των ημερών του οποίου η εφημερίδα εκπροσώπησε το φιλελεύθερο κέντρο.

Μετά το θάνατο του Χρήστου Λαμπράκη, εκδότης ανέλαβε ο Σταύρος Ψυχάρης, και τη θέση του ως διευθυντή πήρε ο Παντελής Καψής. Κάθε Κυριακή εκδίδεται ως Το Βήμα της Κυριακής (από τις 22 Ιανουαρίου 1984 με τη σημερινή του μορφή).

Στο Βήμα αρθρογραφούν πολλοί γνωστοί δημοσιογράφοι των έντυπων και ηλεκτρονικών ΜΜΕ, πολιτικοί και πανεπιστημιακοί. Είναι ιστορικά η εφημερίδα στην οποία εξέχοντες πολιτικοί συνήθως παρέχουν συνεντεύξεις ή γράφουν άρθρα. Ο Ελευθέριος Βενιζέλος, ο Γεώργιος Παπανδρέου, ο Νικόλαος Πλαστήρας, ο Κωνσταντίνος Καραμανλής και ο Ανδρέας Παπανδρέου είναι μερικοί από αυτούς που έγραψαν για την εφημερίδα.

Στις 25 Νοεμβρίου 2010 ανακοινώθηκε ότι η εφημερίδα αναστέλλει, για δεύτερη φορά στην ιστορία της μετά το 1945, την καθημερινή της έκδοση, ενώ αντίθετα θα συνεχίσει κανονικά την εβδομαδιαία Κυριακάτικη έντυπη έκδοση καθώς και την διαδικτυακή (online) έκδοση.Λουκέτο στο ημερήσιο "Βήμα", News 24/7, 25 Νοεμβρίου 2010Καταργείται το ημερήσιο έντυπο «Βήμα», tvxs.gr, 25 Νοεμβρίου 2010 Από τον Αύγουστο του 2017 εκδίδεται από την Alter Ego Media.

Κυκλοφορία
Το Βήμα τον Οκτώβριο του 2014, είχε κυκλοφορία 84,035 φύλλα. Το 2020 είχε κυκλοφορία κατά μέσο όρο 37.000 φύλλα ανά Κυριακή, σύμφωνα με το πρακτορείο διανομής. Σύμφωνα με τους ανεξάρτητους παρόχους στοιχείων διαδικτυακής επισκεψιμότητας Alexa Internet και SimilarWeb, η ιστοσελίδα του Βήματος κατατάχθηκε 46η και 100ή αντίστοιχα σε επισκεψιμότητα στην Ελλάδα, τον Αύγουστο του 2015. Η SimilarWeb κατέταξε την ιστοσελίδα ως 24η σε επισκεψιμότητα μεταξύ των ειδησεογραφικών ιστοσελίδων, έχοντας περίπου 2.8 εκατομμύρια επισκέπτες σε μηνιαία βάση.

Ένθετα
Το Βήμα, πέρα από την εφημερίδα παλιότερα έκδιδε και τα ένθετα:
Β Ανάπτυξη
Β Science
Β Πολιτισμός
Β Νέες Εποχές
Β Βιβλία
Στις 12 Οκτωβρίου 2023, το ένθετο Β-Ανάπτυξη ενσωματώθηκε με το ot.gr και μετονομάστηκε σε Οικονομικός Ταχυδρόμος, ενώ τα υπόλοιπα ένθετα ενοποιήθηκαν σε ένα νέο ένθετο ποικίλης ύλης με τίτλο Β2 (Βήμα 2). Παράλληλα, η εφημερίδα άρχισε να εκδίδει από τις 26 Νοεμβρίου της ίδιας χρονιάς ένα αγγλόφωνο ένθετο σε συνεργασία με τη Wall Street Journal. Παράλληλα εκδίδονται και τα εξής ένθετα και περιοδικά:
AutoHub (περιοδικό, σχετικά με το αυτοκίνητο)
ΒΗΜΑgazino (θεματικό γενικό περιοδικό της ομώνυμης εφημερίδας)
BBC History Magazine (Ελληνική έκδοση, του ομώνυμου Βρετανικού περιοδικού)
Geo
Vita (περιοδικό, σχετικά με το ευ ζην, την υγεία και την ζωή)
Harper’s Bazaar (Ελληνική έκδοση, του ομώνυμου Βρετανικού περιοδικού)
Esquire (περιοδικό, σχετικά τον άνδρα και το Ανδρικό στυλ)
Ελληνική Κουζίνα (περιοδικό, σχετικά με την Ελληνική κουζίνα)
Διακοπές (περιοδικό, σχετικά με την εξερεύνηση και την αναψυχή στην Ελλάδα)

Επικρίσεις
Το Βήμα έχει αξιολογηθεί ως "κεντροδεξιά εφημερίδα" και "ανάμεικτης αξιοπιστίας" λόγω "έλλειψης διαφάνειας σχετικά με την ιδιοκτησία, κακής τεκμηρίωσης και μερικών αποτυχημένων ελέγχων στοιχείων", από το Media Bias/Fact Check.

tovima.gr
Το tovima.gr είναι η ψηφιακή έκδοση της ελληνικής εφημερίδας Το Βήμα. Λειτουργεί υπό την ευθύνη του δημοσιογραφικού οργανισμού Alter Ego Media, και αποτελεί έναν από τους σημαντικότερους ειδησεογραφικούς ιστότοπους στην Ελλάδα. Παρέχει συνεχή ενημέρωση για την πολιτική, την οικονομία, τις διεθνείς εξελίξεις, την κοινωνία, την υγεία, τον πολιτισμό και την επιστήμη.

Η ψηφιακή παρουσία του Βήματος ξεκίνησε στα τέλη της δεκαετίας του 1990, αρχικά με αναδημοσιεύσεις υλικού από την έντυπη έκδοση. Με την πάροδο των ετών, η ιστοσελίδα εξελίχθηκε σε αυτόνομο μέσο ενημέρωσης, με καθημερινή ειδησεογραφία και πρωτογενές περιεχόμενο.

Σημαντική αναβάθμιση της ιστοσελίδας πραγματοποιήθηκε μετά την εξαγορά της εφημερίδας από την Alter Ego Media το 2017 και ξανά στα τέλη του 2022. Το tovima.gr απέκτησε νέο σχεδιασμό, καλύτερη ταχύτητα φόρτωσης και φιλικότερη εμπειρία χρήσης, ενώ ενισχύθηκε η παραγωγή πολυμεσικού περιεχομένου.

Περιεχόμενο
Το tovima.gr προσφέρει ειδησεογραφία σε πραγματικό χρόνο, ανάλυση γεγονότων, άρθρα γνώμης και δημοσιογραφία βάθους. Συνεργάζεται με δημοσιογράφους και αναλυτές από διαφορετικά πεδία, ενώ διατηρεί τη φυσιογνωμία της εφημερίδας Το Βήμα, γνωστής για την πολιτική της ανάλυση και την έμφαση στην τεκμηρίωση.

Πολυμέσα και ψηφιακή παραγωγή
Η ιστοσελίδα διαθέτει τμήμα παραγωγής podcasts, με θεματολογία που περιλαμβάνει την ειδησεογραφία, την πολιτική, την ιστορία, κοινωνικά ζητήματα και ψυχαγωγία. Ανάμεσά τους «ΤΟ ΒΗΜΑ Σήμερα», το πρώτο καθημερινό ενημερωτικό podcast στην Ελλάδα, το ηχητικό ντοκιμαντέρ «Πολυτεχνείο» που βραβεύτηκε ως καλύτερο podcast της χρονιάς στα DiMe Awards 2024, το true crime podcast «Το Μυστικό της Κοιλάδας», «ΤΟ ΒΗΜΑ στην Ιστορία» και ΤΟ ΒΗΜΑ Science.

Παράλληλα, το tovima.gr παράγει οπτικοακουστικό περιεχόμενο, το οποίο περιλαμβάνει συνεντεύξεις, ντοκιμαντέρ και οπτικοποιημένες αναλύσεις.

Παρουσία στα μέσα κοινωνικής δικτύωσης
Το tovima.gr διατηρεί ενεργή παρουσία στα κοινωνικά δίκτυα Facebook, X (πρώην Twitter), Instagram, TikTok και YouTube παράγοντας πρωτογενές περιεχόμενο για την κάθε πλατφόρμα.

Newsletters
Η ιστοσελίδα προσφέρει θεματικά και καθημερινά newsletters, τα οποία αποστέλλονται απευθείας στους εγγεγραμμένους χρήστες. Το καθημερινό ενημερωτικό newsletter του Βήματος, «5 το πρωί» απέσπασε διπλό βραβείο στα DiMe Awards 2024, ενώ στη διάρκεια του 2025 η ιστορική στήλη παρασκηνίου του Βήματος, «Βηματοδότης», απέκτησε καθημερινό newsletter.

Παραπομπές

Εξωτερικοί σύνδεσμοι
Κεντρική online έκδοση της εφημερίδας.
ΣΤΑΜΟΣ ΔΗΜΗΤΡΙΟΣ, Η ΠΟΛΙΤΙΚΗ ΓΡΑΜΜΗ ΤΟΥ "ΒΗΜΑΤΟΣ" ΚΑΤΑ ΤΗΝ ΕΠΤΑΕΤΙΑ 1967-1974, Διδακτορική Διατριβή, Πάντειο Πανεπιστήμιο Κοινωνικών και Πολιτικών Επιστημών, 1980

Κατηγορία:Εφημερίδες στην ελληνική γλώσσα
Κατηγορία:Εβδομαδιαίες εφημερίδες
Κατηγορία:Όμιλος Alter Ego Media